Република Србија

Град Београд

ГРАДСКА ОПШТИНА ОБРЕНОВАЦ

УПРАВА ГРАДСКЕ ОПШТИНЕ

Одељење за инспекцијске послове

Одсек комуналне инспекције

IV-01 број 355-226/2021

21.04.2021. године

Обреновац

На основу чл. 44. Закона о инспекцијском надзору, Одељење за инспекцијске послове Управе градске општине Обреновац доноси

**ИЗВЕШТАЈ О РАДУ**

**за период од 01.01.2020. до 31.12.2020. године**

Надлежност Комуналне инспекције у саставу Одељења за инспекцијске послове градске општине Обреновац:

- обавља послове инспекцијског надзора с првенственим циљем да се превентивним деловањем или изрицањем мера оствари законитост и безбедност пословања и поступања надзираних субјеката и спрече или отклоне штетне последице по законом и другим прописом заштићена добра, права и интересе посебно у области одржавања и успостављања комуналног и кућног реда, контроле заузећа јавних и других површина и заштите јавног интереса, јавних прихода и друго.

- поред инспекцијског надзора, Комунална инспекција у 2020. години континуирано је радила на прикупљању и анализи података добијених помоћу контролних листи и представки грађана, праћењу и анализирању стања у области инспекцијског надзора и делокруга рада комуналне инспекције са освртом на процене ризика, прикупљању информација и података других државних органа и анализом инспекцијске, управне, судске и пословне праксе из одговарајуће области.

- Комунална инспекција градске општине Обреновац у складу са планом рада редовно је сачињавала евиденције, извештаје, усклађивала и координирала инспекцијски надзор са другим инспекцијским органима и непрекидно радила на унапређењу рада комуналних инспектора.

**Извршиоци и организација**

Одељење за инспекцијске послове чине два одсека, Одсек комуналне инспекције и Одсек за извршења и управно правне послове.

Укупан број запослених 16 и то: начелник Одељења, шеф Одсека комуналне инспекције, шеф Одсека за извршења и управно правне послове, 10 комуналних инспектора, 1 стручни сарадник – правник, 1 дактилограф и 1 извршитељ. Комунална инспекција градске општине спроводи инспекцијски надзор на територији градске општине Обреновац. Одељење располаже 1 службеним возилом, а за потребе рада обезбеђено је 16 рачунара са пратећом опремом.

**Општи показатељи**

У извештајној години закључно са 31.12.2020. године отворена су укупно 1492 предмета од чега 56 вануправна и 469 предмета по пријавама грађана који су се овом органу обраћали лично, телефоном, поднесцима преко поште, писарнице и електронском поштом: мејлом или преко Београдског позивног центра (Беоком).

Највећи број пријава односио се на изливање отпадних вода, нелегалне прикључке на топловодну и водоводну мрежу, уређење дворишта, држање домаћих животиња и кућних љубимаца, уклањање депонија, заузеће јавних површина, заузеће јавних зелених површина, уређење и чишћење неуређеног и неизграђевног грађевинског земљишта, цурење кондензата из клима уређаја у летњем периоду, буку и непоштовање кућног реда, заузеће заједничких просторија у стамбеним зградама и сл.

У циљу постизања законитости и безбедности инспектори су донели решења и то највише из области комуналног реда, постављања башти угоститељских објеката , привремених објеката, држања домаћих животиња и кућних љубимаца и одржавања чистоће.

.

**Показатељи делотворности**

**1. Превентивно деловање и обавештавање јавности**

Како једно од средстава остварења циља инспекцијског надзора представља и превентивно деловање што подразумева тачно и правовремено информисање грађана, пружање стручне и саветодавне подршке и помоћи физичким лицима, предузетницима и правним лицима, објављивање важећих прописа, давање предлога, покретање иницијатива, упућивање дописа са препорукама и слично, а чиме се подстиче правилност, исправност, уредност, безбедност и редовност у испуњавању обавеза, комунална инспекција је у току 2020. године на порталу https://obrenovac//page\_id објавила контролне листе, прописе по којима поступа, контакте (тел. 011/8722-284, мејл svetlana.perisic@obrenovac.org.rs.) преко којег се могу добити одговори на разна питања, предложити решења, идеје или ставити примедбе.

Комунални инспектори извршили су превентивне инспекцијске надзоре код корисника који поседују одобрења, али којима је истекао или је требало да истекне рок издатих решења након чега је одређен број субјеката поднео нове захтеве за продужење одобрења за заузеће јавних површина или уклонио баште.

Поступајући по пријавама грађана које се односе на заузеће и коришћење заједничких просторија стамбених зграда, буку из стана и одржавање чистоће, инспектори су у највећем броју случајева обављали саветодавне и информативне разговоре са станарима и управницима Стамбених заједница упозоравајући их на одредбе Закона о становању и Одлуке о кућном реду у покушају да се постигну заједнички договори уз поштовање прописа и међусуседских односа, а уједно спречило узнемиравње и ометање других станара. Стављањем тежишта на информисање и разговор са грађанима показало се да се постижу бољи резултати и битно смањује број и тежина штетних последица.

**2. Усклађености пословања и поступања са законом и прописима које се мерe контролним листама**

У поступцима редовног и ванредног инспекцијског надзора утврђено је да је ниво усклађености поступања или пословања са прописима, а који се мери контролним листама задовољавајући.

На основу контролних листа у поступцима редовних инспекцијских надзора надзирани субјекти сврстани су у одређене категорије према којим ће се вршити инспекцијски надзор. Нижи ризик подразумева и ређе контроле што значи да је акценат на квалитету, а не и квантитету и да је надзор усмерен првенствено на оне субјекте за које се установи да не послују у складу са законом било да се ради о физичким или о правним лицима.

**3. Нерегистровани субјекти и предузете мере**

У извештајном периоду констатован је велики број продаваца који продају и излажу текстилну робу, прехрамбене и другу врсту производа на импровизованим тезгама (картонским кутијама, палетама, камперским столовима) нарочито поред пијаце чиме је значајно нарушен комунални ред. У циљу одржавања комуналног реда организовано је свакодневно дежурство поред зелене пијаце у Обреновцу, али осим усмених налога субјектима да уклоне робу, с обзиром да одбијају проверу идентитета, није постигнут задовољавајући ниво спречавања недозвољене продаје. Како је продаја ван продајних објеката предмет контроле и надзора више инспекција, неопходне су заједничке акције са комуналном инспекцијом града-Одељењем за инспекцијски надзор над трговином чији су приоритетни послови трговина на мало ван продајног објекта и могућности одузимања робе коју нема комунална инспекција градске општине као и асистенција и веће ангажовање Комуналне полиције, чији су послови непосредно одржавање комуналног реда на месту одржавања реда и сузбијање нелегалне продаје и вршења других делатности на површинама јавне намене.

**4. Однос редовних и ванредних инспекцијских надзора**

У 2020. години извршен је редован инспекцијски надзор постављених башти угоститељских објеката, постављених привремених покретних објеката-расхладних витрина и конзерватора за сладолед, контрола остављања и паркирања возила на површинама јавне намене супротно одредбама Одлуке о комуналном реду чиме се врши ометање коришћење улица и путева. Извршено је укупно **972** редовна теренска инспекцијска надзора.

У склопу редовних дежурстава поред зелене пијаце у Обреновцу радило се на успостављању комуналног реда како би нелегални продавци уклонили ствари и робу са површина јавне намене и прекинули са недозвољеном продајом.

У току извештајне године извршено је 469 ванредних инспекцијских надзора иницираних представкама грађана што је захтевало увиђај на лицу места, сачињавање записника, спровођење испитног поступка, утврђивање одговорних лица, прикупљање неопходних података, састављање и доношење управних аката и обавештавање грађана. Велики број пријава односио се на одвођење и пречишћавање атмосферских и отпадних вода, паркирање на јавним површинама и јавним зеленим површинама, држање домаћих животиња и кућних љубимаца, уклањање депонија, ометање пролазима локалним и некатегорисаним путевима и сл. Градска општина је издвојила буџетска средства за уклањање депонија, па је комунална инспекција на основу пријава грађана, упућивала дописе лицу задуженом за надзор за чишћење дивљих депонија у Одељењу за урбанизам и комунално стамбене послове.

Такође треба нагласити и чињеницу да с једне стране несавесно и непримерено понашање грађана који лагерују отпад на јавним површинама и појединим локацијама, а с друге стране недовољна материјална средства, разлог су и за недовољну и спору динамику чишћења површина јавне намене и уклањања отпада.

Општа статистика:

* Укупан број предмета примљених у рад...................................................1492
* Укупан број вануправних предмета...............................................................56
* Укупан број управних аката........................................................................1039
* Укупан број вануправних аката (обавештења,дописи,замолнице иостало)........................................................................................................1201
* Укупно записника.........................................................................................2224
* Укупан број донетих решења.......................................................................696
* Укупно прекршајних налога..........................................................................793
* Акт о достави жалбе другостепеном ограну...................................................3
* Одбијене жалбе................................................................................................1
* Нерешене...........................................................................................................1
* Поништено решење..........................................................................................1
* Редован инспекцијски надзор......................................................................972
* Ванредан инспекцијски надзор ( пријаве)....................................................469

Поред наведеног, у овом Одсеку написано је 793 прекршајних налога у укупном наплаћеном износу од 1.883.000,00 динара.

1. Придржавајући се прописа у свом раду, Одсек комуналне инспекције, у наведеном периоду, третирао је проблеме из следећих области:

* Заузеће јавних површина
* Уређење и одржавање паркова, зелених и рекреационих површина
* Одржавање чистоће јавних површина
* Опште уређење града (уређење дворишта, ограде и запреке за возила и др.)
* Поштовање кућног реда у стамбеним зградама
* Постављање и замена поклопаца за тешки и средњи саобраћај
* Коришћење и одржавање градске канализације
* Контрола радног времена угоститељских објеката
* Контрола прикључака на водоводну и топловодну мрежу
* Контрола рада пијаце и коришћења пијачних објеката
* Услова држања домаћих животиња

**Заузеће јавних површина**

У овој области вођени су поступци за:

* Постављање привремених објеката на ЈП:
* Баште угоститељских објеката .................................................................6
* Киосци и мањи монтажни објекти..............................................................2
* Привремени објекти (шатре, рингишпили,возићи и остало)...................-
* Остала заузећа и конзерватори.................................................................9
* Заузећа ЈП баракама, шупама...................................................................7

­

**Уређење и одржавање паркова, зелених и рекреационих површина**

У овој области вођени су поступци покренути по пријави и по службеној дужности и то:

* паркирање моторних возила на јавној зеленој површини .......................23
* уређење и одржавање јавних зелених површина и сече

стабала од стране ЈКП ''Обреновац''.........................................................23

* сеча стабала ( физичка лица ) ....................................................................9 ­­­­
* кошење амброзије..........................................................................................8
* одржавање живе ограде................................................................................-

**Одржавање чистоће јавних површина**

По службеној дужности у оквиру ове области вођени су поступци:

* депоновање кабастог и другог кућног смећа на ЈП и ван депоније ........37
* депоновање смећа које не спада у кућно смеће (земља,шут,дрва)........17
* контрола постављања (локација и број), пражњења и одржавање

локација око контејнера од стране ЈКП ''Обреновац''................................6

* враћање јавне површине у првобитно стање..............................................6
* изливање отпадних вода на јавну површину и стање септичке јаме .....28
* паљење кућног смећа....................................................................................5
* остављање нерегистрованих моторних возила на ЈП................................4
* остало (дивље депоније, прање и сервисирање возила на ЈП)................3
* контрола ЈКП (чишћење и прање улица).....................................................2

Послови надзора у области уређења и одржавања јавних зелених површина и спровођење комуналне хигијене поверени су, сходно одредбама чл.49. став 1. Одлуке о одржавању чистоће (''Сл.лист Града Београда бр.27/02) Одељењу за урбанизам и комунално грађевинске послове.

Применом **Одлуке о некатегорисаним путевима** није вођен ниједан управни поступак.

Применом одредаба **Одлуке о коришћењу и одржавању градске канализационе мреже, Одлуке о пречишћавању и дистрибуцији воде и Одлуке о снабдевању града топлотном** **енергијом** покренуто је укупно 137 управних поступака.

* прикључак на водоводну мрежу........................................................49

* одржавање водомера, водовод.склоништа и унутрашњих водовод.

инсталација.........................................................................................28

* прикључак на канализациону мрежу и одржавање градске

канализације..........................................................................................1

* прикључци на топловод и снабдевање топлотном енергијом.........26
* изливање септичких јама....................................................................15
* стање исправности водоводне мреже ................................................4
* стање исправности канализационе мреже..........................................2
* стање унутрашњих инсталација канализације(купатила)..................7
* промена корисништва комуналних услуга ( Водовод)........................5

Применом одредаба **Одлуке о комуналном реду** вођено је 868 управних поступака.

* смештај робе.......................................................................................................8
* нелегална продаја робе на ЈП...........................................................................9
* уређење дворишта, воћњака и сл...................................................................60
* остало (фасаде, графити, запреке за возила и др.)........................................7
* постављање клима уређаја...............................................................................1
* јавне чесме......................................................................................................... -
* јавна расвета.......................................................................................................-
* отвори (поклопци) инсталација..........................................................................-
* привремени покретни објекти............................................................................-
* плакати.................................................................................................................3
* тенда.....................................................................................................................-
* непрописно паркирање возила.......................................................................775
* уклањање мобилијара.........................................................................................1
* заштита споменика..............................................................................................-
* уређење поседа видљивог са површине јавне намене....................................4

На основу **Одлуке о пијацама** (коришћење простора без уговора са ЈКП)........... -

Остале области из надлежности комуналне инспекције у којима су покретани управни поступци:

* начин и услови држања домаћих животиња.................................................75 предмета
* поштовање кућног реда у стамбеним зградама...........................................40
* контрола уређивања и одржавања гробља и сахрањивање.........................1
* контрола радног времена угоститељских објеката........................................5
* одржавање путних канала ...............................................................................1
* паркирање на јавним паркиралиштима...........................................................-
* постављање објекта за оглашавање...............................................................2

Поступајући по **Закону о становању и одржавању зграда** вођено је 18 поступака.

Изменама **Закона о заштити становништва од заразних болести** од 17.11.2020. године Одсек комуналне инспекције је добио надлежност инспекцијског надзора над применом поштовања епидемиолошких мера против заразне болести Covid 19. У овој области вођени су поступци због непоштовања мера личне заштите тј неношења маске и то у 16 случајева.

**5. Координација инспекцијског надзора**

У поступцима редовних или ванредних инспекцијских надзора Комунална инспекција градске општине Обреновац прослеђивала је другим инспекцијама записнике о утврђеном чињеничном стању, а чији предмет контроле није у њеној надлежности у складу са чл. 30 Закона о инспекцијском надзору. Како би се постигла ефикаснија сарадња и координација инспекцијских органа, бржа и максимална међусобна информисаност, синхронизација акција и ефикасност у предузимању мера неопходна је електронска повезаност са свим инспекцијама и другим службама и институцијама што се очекује у наредном периоду кроз обједињени систем е-управе.

**6. Ресурси**

У поступцима инспекцијског надзора инспектори нису користили повећана материјална средства. С обзиром на велики број продаваца ван продајних објеката и велики број непрописно паркираних возила, комунална инспекција кадровски не може постићи покривеност свих локација те је неопходно и веће ангажовање комуналне милиције и градске комуналне инспекције задужене за надзор над трговином, санитарне и ветеринарске инспекције, када је у питању продаја прехрамбених производа, као и присуство припадника ПС, нарочито саобраћајних полицајаца. Ово и из разлога јер упоредо расте број представки грађана по разним врстама и областима инспекцијског надзора што захтева свакодневно поступање и спровођење управно инспекцијских радњи и поступака.

**7. Придржавање рокова за поступање**

Узимајући у обзир да је Законом о инспекцијском надзору прописана хитност мера уколико се процени и утврди висок и критичан ризик, односно када то захтевају разлози спречавања или отклањања непосредне опасности по животну средину, безбедност или комунални ред, комунални инспектори су одмах по пријему телефонских пријава или оних које стижу електронском поштом излазили на терен како би на основу процене степена ризика одлучивали о покретању инспекцијског надзора и предузимању мера из своје надлежности о чему су обавештавали подносиоце представки. Из разлога што још увек није уведен једиствен електронски информациони систем и повезаност са свим инспекцијама, а с друге стране поједини управни поступци трају дуже због прибављања неопходних података и спровођења испитних и доказних поступака, одговори нису понекад стизали у жељеним роковима подносилаца, али су испоштовани у складу са прописима. Управне радње и мере предузимане су и доношене у законским роковима, али ће се радити на томе да они буду још краћи нарочито када се ради о изласцима на терен и обавештавању подносиоца представки .

**8. Законитост управних аката**

Комунални инспектори градске општине Обреновац врше инспекцијски надзор над спровођењем прописа јединице локалне самоуправе донетих на основу Закона о комуналним делатностима, Закона о инспекцијском надзору, Закона о оглашавању и Закона о становању и одржавању зграда. О сваком извршеном прегледу и радњама комунални инспектори су састављали записнике и достављали их странкама у поступку на изјашњавање, а о резултатима обавештавали подносиоце представки. У случајевима када је у поступку надзора утврђено да одређени пропис није или је неправилно примењен, комунални инспектор је доносио решење или зависно од процене ризика и тежине штетних последица изрицао прекршајни налог.

Комунални инспектори су у сарадњи са руководиоцима одлучивали о питањима у вези са одређеним областима из делокруга рада комуналне инспекције и начину примене чланова који су непрецизно и нејасно дефинисани појединим прописом. Такође застарелост појединих норматива и стандарда или њихов раскорак са реалним друштвеним стањем и материјалним могућностима, инспекторе може довести у недоумицу да по сопственом нахођењу цене домашај и могућности објективне примене прописа.

У току 2020. године уложене су 3 жалбе на решење комуналних инспектора, једна је одбијена, једна нерешена, а једно решење је поништено.

**9. Притужбе на рад инспекције**

У току 2020. године није било поднетих притужби на рад инспекције.

**10. Обуке запослених**

У 2020. години нису организоване обуке за инспекторе.

**11. Информациони систем**

Комунални инспектори у свом раду за потребе инспекцијског надзора користе информационе податке АПР, РГЗ, добијају податке од МУП РС и користе их у складу са одредбама Закона о заштити података о личности. Уједно врше евиденцију предмета кроз интерни електронски информациони систем Оригами и референтске књиге.

**12. Извршни поступак**

У току 2020. године било је једно извршење решења комуналне инспекције принудним путем преко другог лица.

**13. Прекршајни поступци**

Због оцене комуналних инспектора да је повредом прописа учињен прекршај, у периоду од 01.01.2020.до 31.12.2020. године издато је 793 прекршајних налога и то највише због непоштовања одредби Одлуке о комуналном реду које се односе на остављање возила на начин којима се омета коришћење улица и путева (паркирање на тротоару, прилазима објектима, аутобуским стајалиштима, зеленим површинама и др.).

- Преко писарнице Управе градске општине Обреновац за Комуналну инспекцију Одељења за инспекцијске послове у периоду од 01.01.2020. до 31.12.2020. године отворено је 1492 предмета.

**Специфичност у раду Одељења за инспекцијске послове у извештајном периоду је то што први део године комунални инспектори нису радили свој примарни посао услед проглашења ванредног стања 15.03.2020.године.**

**ШЕФ ОДСЕКА**

**Милан Тодоровић**.

**НАЧЕЛНИК ОДЕЉЕЊА**

**Светлана Перишић**